Busstaking kan Paasnaweek ontwrig – praag.co.za
Busstaking kan Paasnaweek ontwrig
Die MyCiti-busdiens in Kaapstad is van môreoggend af opgeskort word weens die landwye busbestuurderstaking. Die Metro het pendelaars gevra om alternatiewe reëlings te tref tot verdere kennisgewing.
Die Metro sal die treindiens, Metrorail en die nasionale taxiraad nader in 'n poging om 71 000 pendelaars by te staan, wat daagliks van die MyCiti-busdiens gebruik maak.
Derduisende buspendelaars landwyd kan dié Paasnaweek gestrand wees indien busbestuurders wat aan die vakbond, Numsa behoort, môre weens 'n salarisgeskil begin staak.
Numsa het 'n kennisgewing van sy voorneme om te staak aan die werkgewers oorhandig. Numsa sê hulle het 'n dooie punt bereik ondanks bemiddeling deur die Kommissie vir Versoening, Bemiddeling en Arbitrasie.
Numsa sê die werkgewers het hulle eis vir 'n salarisverhoging van 15 persent verwerp asook verbeterde werksomstandighede. Busbestuurders wil oortydbetaling hê, veral vir werk op Sondae en Openbare Vakansiedae.
Die busdienste wat meestal geraak word is Buscor, Autopax, Greyhound, Putco, Gauteng Coaches, Mega Coaches, Mayibuye, Rea Vaya, Great North Transport, Golden Arrow en ander kleiner busdienste.